## Odluka o osnovnim obilježjima novčanice od 50 kuna - izdanje 7. ožujka 2002.

### NN 109/2002 (18.9.2002.), Odluka o osnovnim obilježjima novčanice od 50 kuna - izdanje 7. ožujka 2002.

# HRVATSKA NARODNA BANKA

1766

Na
temelju članka 21. i članka 38. stavka 3. pod n) Zakona o Hrvatskoj narodnoj
banci (»Narodne novine«, br. 36/2001.) Savjet Hrvatske narodne banke na
sjednici održanoj 11. rujna 2002. donio je

## ODLUKU

### O OSNOVNIM OBILJEŽJIMA NOVČANICE OD 50 KUNA – IZDANJE 7. OŽUJKA 2002.

1.
Hrvatska narodna banka izdaje novčanicu od 50 kuna s datumom izdanja 7. ožujka
2002.

2. Novčanica od 50 kuna – izdanje 7. ožujka 2002.
tiskana je na toniranom zaštićenom papiru plavkaste nijanse, s ugrađenim
višetonskim pozicioniranim vodenim znakom i zaštitnom kovinskom niti. Na licu
novčanice utisnuta je metalizirana folija – hologram u obliku trake valovitih
rubova, postavljene okomito uz desni bočni rub crteža novčanice. Unutar folije
apliciran je određeni optički varijabilni zapis. Titranjem novčanice zapis
unutar metalizirane folije postaje vidljiv i naizmjenično prikazuje motiv
starograd­ske jezgre Dubrovnika i oznaku nominalne vrijednosti te naziv novčane
jedinice »50 KUNA«. Zaštitna kovinska nit vidljiva je na naličju novčanice u
određenom broju prozorčića, s efektom prelijevanja boja dugina spektra kad je
zaštitna kovinska nit izložena ultraljubičastom svjetlu. Na zaštitnoj kovinskoj
niti otisnuta je oznaka nominalne vrijednosti i međunarodna kratica naziva
novčane jedinice »50 HRK«.

3.
Novčanica od 50 kuna – izdanje 7. ožujka 2002. dimenzija je 134 mm x 67 mm.

4.
Novčanica od 50 kuna – izdanje 7. ožujka 2002. izgleda ovako:

1) S lica: zaštitna tonska podloga tiskana je
četverobojnim visokim zaštitnim tiskom u duginu spektru. Preko zaštitne podloge
tiskani su glavni motivi tehnikom trobojnoga linijskog dubokog tiska. Dvije
boje fluoresciraju pod ultraljubičastim svjetlom.

Na desnoj strani novčanice nalazi se gravira portreta
Ivana Gundulića, kneza Dubrovačke Republike i najvećeg pjesnika hrvat­ske
renesansne književnosti. Napisao je brojna lirska, dramska i epska djela.

Na donjoj margini portreta tiskana je crnom bojom
oznaka serije i serijskog broja koja sadrži jedno slovo, zatim sedam znamenaka
i na kraju drugo slovo. Slovo sprijeda i slovo na kraju primjetno su odmaknuta
od znamenaka. Oznaka serije i serijskog broja pod ultraljubičastim svjetlom
fluorescira u zelenoj boji.

Na
tonskoj podlozi, između brojčane oznake nominalne vrijednosti i lijeve strane
portreta, u visini brade, tiskan je u dva retka tekst »IVAN GUNDULIĆ 1589 –
1638.«. Dio teksta iz oba retka prelazi iz tonske podloge u kosu portreta.

Desno od portreta, okomito uz rub crteža novčanice,
utisnuta je metalizirana folija u obliku trake valovitih rubova. Na gornjem
dijelu metalizirane folije otisnuta je dubokim linijskim tiskom oznaka
nominalne vrijednosti »50«.

U središnjem dijelu novčanice tiskan je mikropismom u
neprekinutom nizu tekst »REPUBLIKA HRVATSKA IVAN GUNDULIĆ DUBROVNIK«. Tekst je
tiskan u nizu zgusnutih redaka koji počinju od desnog ruba crteža novčanice i
valovito se kreću prema portretu. Tehnikom dubokog tiska ostvaren je prikaz
valovite plohe.

U lijevom gornjem kutu crteža novčanice otisnut je
kvadrat u negativu. Unutar kvadrata otisnut je manji kvadrat, a uzduž njegovih
stranica tiskan je natpis »50 KUNA«. Unutar manjega kvadrata tiskani su
trokutasti elementi koji se, kad se novčanica gleda prema izvoru svjetlosti,
tako dopunjavaju da s odgova­ra­jućim elementima na naličju novčanice tvore
slovo »H«. Na mjestu kvadrata papir je nešto tanji, što ga čini prozirnijim.

Desno od kvadrata tiskan je tehnikom dubokoga
linijskog tiska kvadrat s grbom Republike Hrvatske. Obodne linije grba tiskane
su u negativu. Vodoravno uz desni rub kvadrata, u istoj visini s njime, tiskan
je minipismom u šesnaest redaka tekst himne Republike Hrvatske »Lijepa naša«
Antuna Mihanovića.

U donjem dijelu središnjeg polja novčanice tiskana je
tonska podloga. Linije u tonskoj podlozi tako su isprepletene da tvore niz
kvadratića koji simboliziraju elemente grba Republike Hrvatske. Tanke linije
tiskane s efektom duginih boja daju kvadratićima neprekinutu i različitu
obojenost. Tonska podloga proteže se do donjeg ruba crteža novčanice i
djelomično je vidljiva između portreta i metalizirane folije. S lijeve strane
tonska podloga omeđuje crtež na novčanici.

Uz donji rub crteža novčanice, na tonskoj podlozi,
tiskana je tehnikom dubokoga linijskog tiska oznaka nominalne vrijednosti
novčanice »50«. Reljefne linije kojima je otisnuta brojka, međusobno se
isprepleću, tvoreći unutar znamenaka u oznaci nominalne vrijednosti skup
različitih geometrijskih likova.

U središnjem dijelu lijevog polja novčanice, unutar
toniranog papira, ugrađen je vodeni znak s likom Ivana Gundulića. Višetonski
lik u vodenom znaku okrenut je prema središnjem dijelu novčanice.

Uz gornju marginu novčanice iznad vodenog znaka, na
podlozi otisnutoj prelijevajućom bojom, otisnut je fragment motiva starogradske
jezgre Dubrovnika.

Između fragmenta motiva starogradske jezgre
Dubrovnika i vodenog znaka tiskana je crnom bojom oznaka serije i serijskog
broja, koja sprijeda sadrži jedno slovo, zatim sedam znamenaka i na kraju drugo
slovo. Slovo sprijeda i slovo na kraju stapaju se sa znamenkama u jednu
cjelinu, bez povećanog razmaka.

Oznaka serije i serijskog broja pod ultraljubičastim
svjetlom fluorescira u zelenoj boji. Veličina i oblik slova i brojeva razlikuje
se od veličine i oblika slova i brojeva u oznaci serije i serijskog broja na
margini portreta.

Između donje margine novčanice i vodenog znaka, na
podlozi otisnutoj prelijevajućom bojom, otisnut je fragment motiva starogradske
jezgre Dubrovnika.

Uz
lijevi rub novčanice tiskan je tehnikom ispupčenog tiska, odozdo prema gore,
natpis »HRVATSKA NARODNA BANKA« s efektom duginih boja, gdje početna plava boja
na slovima AR postupno prelazi u ljubičastu boju.

U
donjem lijevom kutu tiskan je tehnikom dubokoga linijskog tiska znak za slijepe
osobe u obliku kvadrata. Unutar kvadrata otisnut je u negativu u devet redaka,
mikropismom, tekst »REPUBLIKA HRVATSKA« koji je vidljiv pod povećalom.

Uz
lijevi rub crteža novčanice, na višetonskoj boji papira, tiskan je tehnikom
ispupčenog tiska, odozdo prema gore, natpis »PEDESET KUNA«.

2) S
naličja: zaštitna tonska podloga tiskana je četverobojnim visokim zaštitnim
tiskom u duginu spektru. Dvije boje fluoresciraju pod ultraljubičastim
svjetlom.

U gornjem središnjem dijelu crteža novčanice dominira
motiv starogradske jezgre Dubrovnika, opasane gradskim zidinama s tvrđavama.

U podnožju motiva grada Dubrovnika, u lijevom dijelu
novčanice, tiskano je pročelje Kneževa dvora, građevine iz XV. stoljeća.

U podnožju motiva grada Dubrovnika, u desnom kutu
crteža novčanice, tiskana je brojka »50«. Unutar svake znamenke, u plošnom
dijelu, nalazi se niz isprepletenih linija koje čine skup različitih
geometrijskih likova.

U gornjem desnom kutu crteža novčanice tiskan je u
negativu kvadrat. Unutar kvadrata otisnut je linijama manji kvadrat, a uzduž
njegovih stranica natpis »50 KUNA«. Unutar manjega kvadrata tiskani su
trokutasti elementi koji se, kad se kroz novčanicu gleda prema izvoru
svjetlosti, tako dopunjuju da s odgovarajućim elementima na licu novčanice
tvore slovo »H«.

Iznad motiva grada, poludesno, uz rub crteža
novčanice, tiskan je natpis »DUBROVNIK«. Polulijevo iznad motiva grada, u
razini izbočenih tvrđava na ulazu u gradsku luku, tiskan je izdvojeno motiv
lučkih »vrata«.

U gornjem lijevom kutu crteža novčanice, usporedno s
lijevim rubom crteža, tiskana je u negativu, odozgo prema dolje, brojka »50«.
Brojka je tiskana unutar po­lja što ga čini niz linija koje se međusobno
isprepleću tvoreći skup različitih geometrijskih likova.

Tonska podloga novčanice, središ­nji dio iznad motiva
grada i po­lje uz lijevi rub tiskani su tako da isprepletene linije tvore niz
kvadratića koji simboliziraju elemente grba Republike Hrvatske. Tanke linije,
tiskane s efektom duginih boja, daju kvadratićima različitu i neprekinutu
obojenost.

Tonska podloga novčanice, po­lje u gor­njem desnom i
do­njem lijevom kutu crteža novčanice te po­lje ispod motiva grada tiskani su
vodoravnim položenim valovitim linijama različite du­ljine, koje tvore sliku
valova. Unutar valovitih razmaka tiskani su, naizmjence, u neprekinutom nizu
ornamentika iz krune grba Republike Hrvatske i mikropismom tekst »Republika
Hrvatska«.

Uzduž lijevog ruba crteža novčanice, na rubu
toniranog papira, tiskan je minipismom tekst »DESIGN: M+Š ŠUTEJ – oebs austria
– V. ŽILJAK«.

U desnom po­lju novčanice, u središ­njem dijelu
toniranog papira, ugrađen je vodeni znak s likom Ivana Gundulića. Višetonski
lik u vodenom znaku okrenut je prema središ­njem dijelu novčanice.

U gor­njem
dijelu toniranog papira, uz vodoravni rub novčanice, tiskan je u dva retka
tekst »ZAGREB, 7. OŽUJKA 2002.« »GUVERNER«. Ispod teksta tiskan je faksimil
potpisa dr. Že­ljka Rohatinskog, guvernera Hrvatske narodne banke.

Tekst i faksimil potpisa tiskani su plavom bojom koja
fluorescira pod ultra­ljubičastim svjetlom.

Desno od toga teksta, uz rub novčanice, tiskan je
odozgo prema do­lje natpis »HRVATSKA NARODNA BANKA«.

Uzduž desnog ruba crteža novčanice tiskan je odozgo
prema do­lje natpis »PEDESET KUNA«. Uzduž istog ruba, ali pri dnu, tiskan je
također odozgo prema do­lje minipismom tekst »Ó HRVATSKA NARODNA BANKA«.

5. Na licu i naličju novčanice prevladava plava boja.

6. Ova odluka stupa na snagu danom objave u »Narodnim
novinama«.

O.br.: 615/2002.
Zagreb, 11. rujna 2002.

Predsjednik
Savjeta
Hrvatske narodne banke
guverner
Hrvatske narodne banke
**dr. sc. Že­ljko Rohatinski,** v. r.

if !supportEmptyParas endif

Odluka, NN 109/2002-1766